CELEX: 52012PC0255
Language: mt
Date: 2012-06-01 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati għall-adattament tal-ftehimiet li ġejjin fid-dawl tat-tkabbir tal-UE lejn il-Kroazja: il-Ftehim dwar iż-Żona Ekonomika Ewropea, il-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2009-2014, il-Ftehim bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Svizzera, min-naħa l-oħra, dwar il-moviment ħieles tal-persuni u l-Ftehim dwar Kooperazzjoni u Unjoni Doganali ma’ San Marino

|
			
		
		
		52012PC0255
		
			Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati għall-adattament tal-ftehimiet li ġejjin fid-dawl tat-tkabbir tal-UE lejn il-Kroazja: il-Ftehim dwar iż-Żona Ekonomika Ewropea, il-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2009-2014, il-Ftehim bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Svizzera, min-naħa l-oħra, dwar il-moviment ħieles tal-persuni u l-Ftehim dwar Kooperazzjoni u Unjoni Doganali ma’ San Marino /* COM/2012/0255 final */
			
				
		
		
			
			   	MEMORANDUM TA’ SPJEGAZZJONI
It-Trattat dwar l-adeżjoni tar-Repubblika
tal-Kroazja mal-Unjoni Ewropea[1] ġie ffirmat fid-9
ta' Diċembru 2011.
L-Unjoni Ewropea u l-Istati Membri tagħha
kkonkludew ftehimiet dwar iż-Żona Ekonomika Ewropea
man-Norveġja, l-Islanda u l-Liechtenstein, dwar Mekkaniżmu
Finanzjarju Norveġiż għall-perjodu 2009-2014, dwar il-moviment
ħieles tal-persuni mal-Isvizzera, u dwar Kooperazzjoni u Unjoni Doganali
ma’ San Marino. 
Dawn il-ftehimiet jeħtieġu li
jiġu adattati biex jinkludu l-Kroazja bħala parti kontraenti wara
l-adeżjoni tagħha mal-Unjoni Ewropea. It-termini tal-adattament
għandhom jiġu negozjati bejn il-partijiet attwali fil-kuntratt u
l-pajjiż aderenti. In-negozjati għandhom jinbdew fil-ħin, sabiex
jiġi żgurat li l-istrumenti għall-adattament ta’ dawn
il-ftehimiet jidħlu fis-seħħ fid-data tal-adeżjoni
tal-Kroazja mal-UE.
Skont l-Artikolu 6 tal-Att dwar
il-kundizzjonijiet tal-adeżjoni tar-Repubblika tal-Kroazja (aktar ‘il
quddiem: l-Att tal-Adeżjoni), negozjati bħal dawn għandhom jitwettqu
mill-Kummissjoni abbażi tad-direttivi tan-negozjati approvati mill-Kunsill
u b’konsultazzjoni mal-kumitat magħmul minn rappreżentanti tal-Istati
Membri.
In-negozjati f'isem l-Unjoni Ewropea u
l-Istati Membri tagħhom għandhom jitnedew abbażi tal-kunsiderazzjonijiet
li ġejjin:
1. Ftehim dwar iż-Żona Ekonomika
Ewropea
Skont l-Artikolu 6(5) tal-Att ta'
Adeżjoni dwar il-kundizzjonijiet tal-adeżjoni tar-Repubblika
tal-Kroazja, il-Kroazja ntrabtet li taderixxi maż-Żona Ekonomika
Ewropea (iż-ŻEE), skont il-kundizzjonijiet ta’ dak l-Att. Skont
l-Artikolu 128 tal-Ftehim taż-ŻEE, il-Kroazja għalhekk se
tissottometti l-applikazzjoni tagħha liż-ŻEE.
Għal dak il-għan, il-Kummissjoni
għandha tkun awtorizzata tinnegozja, f’isem l-UE u l-Istati Membri
tagħha, mal-partijiet kontraenti taż-ŻEE u l-Kroazja, Ftehim
dwar il-parteċipazzjoni tal-Kroazja fiż-ŻEE. 
Abbażi tal-esperjenza tan-negozjati
tal-2007 għat-tkabbir taż-ŻEE, ġew identifikati
l-kwistjonijiet li ġejjin bħala suġġetti possibbli
għan-negozjati: 
–              
Derogi u perjodi ta' tranżizzjoni: Id-derogi u l-perjodi ta’ tranżizzjoni miftiehma fil-kuntest
tat-Trattat tal-Adeżjoni għandhom jiddaħħlu fill-Ftehim
taż-ŻEE. Huwa improbabbli illi n-Norveġja, l-Islanda u
l-Liechtenstein jopponu għal dan il-prinċipju fundamentali.
–              
Prodotti agrikoli u prodotti agrikoli
pproċessati: Il-Kroazja għandha sehem
pjuttost limitat fil-kummerċ taż-ŻEE. Madankollu, ma jistax
jiġi eskluż illi n-Norveġja u l-Islanda jitolbu kumpens
minħabba t-tmiem tal-ftehimiet bilaterali ta’ kummerċ ħieles eżistenti
mal-Kroazja mid-data tal-adeżjoni. Rigward prodotti agrikoli u prodotti
agrikoli pproċessati, għandu jintlaħaq ftehim dwar tali
adattazzjonijiet fil-qafas tan-negozjati regolari abbażi tal-Artikolu 19 u
l-Protokoll 3 tal-Ftehim dwar iż-ŻEE, rispettivament, bl-objettiv
tal-liberalizzazzjoni tal-kummerċ f’dawn il-prodotti. 
–              
Mekkaniżmi Finanzjarji taż-ŻEE u
tan-Norveġja: Fil-Ftehim dwar it-Tkabbir
taż-ŻEE tal-2007, it-tliet Stati EFTA taż-ŻEE qablu li
jikkontribwixxu somma addizzjonali ta' €72 miljun għall-koeżjoni
soċjali u ekonomika fiż-ŻEE mkabbra (EUR 21.5 miljun
għall-Bulgarija u EUR 50,5 miljun għar-Rumanija) sat-30 ta'
April 2009, inklużiv. In-Norveġja waħedha kkontribwiet somma
addizzjonali ta' EUR 68 miljun, permezz ta’ żewġ programmi
bilaterali ta’ kooperazzjoni biex tippromwovi t-tkabbir ekonomiku u
l-iżvilupp sostenibbli fil-Bulgarija (EUR 20 miljun) u r-Rumanija
(EUR 48 miljun). Mill-2009-2014, permezz tal-Ftehim bejn l-Unjoni Ewropea,
l-Islanda, il-Liechtenstein u n-Norveġja dwar Mekkaniżmu Finanzjarju
taż-ŻEE għall-2009-2014, it-tliet Stati EFTA taż-ŻEE
se jikkontribwixxu, b'kollox, EUR 988.5 miljuni għal koeżjoni
soċjali u ekonomika fiż-ŻEE. Permezz tal-Ftehim bejn l-Unjoni
Ewropea u n-Norveġja dwar Mekkaniżmu Finanzjarju Norveġiż
għall-perjodu 2009-2014, in-Norveġja waħedha se tikkontribwixxi
addizzjonalment EUR 800 miljun b'kollox. Il-punt tat-tluq tal-UE
għan-negozjati kien li l-Istati tal-EFTA taż-ŻEE bħala
parti mis-suq intern se jibbenefikaw daqs l-Istati Membri mis-suq intern
imkabbar, u għalhekk għandhom ukoll jipparteċipaw fi
żvilupp sostenibbli u ekwitabbli tas-suq intern billi jikkontribwixxu biex
jittaffew id-differenzi ekonomiċi u soċjali fl-UE/fiż-ŻEE.
Meta wieħed iqis li huwa previst li fl-2013 iż-ŻEE u
n-Norveġja se jibdew negozjati mal-UE dwar il-kontribuzzjoni finanzjarja
lill-Istati benefiċjarji għall-mekkaniżmi finanzjarji
taż-ŻEE/Norveġja għall-perjodu 2015-2020, jidher xieraq li
tiġi applikata l-istess loġika użata għall-Bulgarija u
r-Rumanija għan-negozjati dwar il-Kroazja u li l-Istati tal-EFTA
taż-ŻEE għandhom jikkontribwixxu finanzjarjament għal
koeżjoni ekonomika u soċjali fl-UE/ŻEE mkabbra
bil-mekkaniżmu finanzjarji taż-ŻEE/tan-Norveġja, iżda
proporzjonalment, sal-2014 u mingħajr ma jċaħħdu l-istati
benefiċjarji attwali minn ebda fondi miftiehma qabel, imsejsa fuq l-istess
kriterji. L-allokazzjoni ta’ fondi addizzjonali
lill-Kroazja għandha tkun ibbażata fuq l-istess kriterji bħal
dawk applikati għaż-żewġ mekkaniżmi finanzjarji
eżistenti. Fir-reviżjoni tal-mekkaniżmi finanzjarji, ta’ min
ifakkar illi kwalunkwe ftehimiet bilaterali ta' għajnuna eżistenti
bejn il-pajjiżi taż-ŻEE-EFTA u l-Istati Membri l-ġodda
tal-UE jintemmu mal-adeżjoni ta' dawn tal-aħħar mal-UE. 
Matul il-proċess tat-tkabbir mal-Bulgarija u
r-Rumanija, kien ġie nnegozjat li l-Kummissjoni ‘tista’ tifli
l-proġetti proposti, minflok ‘għandha’. Din il-kwistjoni għandha
tiġi inkluża mill-ġdid fin-negozjati. 
Bħala regola ġenerali, in-negozjati
għandhom ikunu limitati għas-suġġetti ewlenin
indispensabbli għat-tkabbir taż-ŻEE, sabiex jiġu evitati
proċeduri twal li jipperikolaw id-dħul fis-seħħ simultanju
tat-tkabbir tal-UE u ż-ŻEE. 
2. L-Isvizzera u San Marino
Skont l-Artikoli 6(2) u 6(3) tal-Att ta'
Adeżjoni dwar il-kundizzjonijiet tal-adeżjoni tar-Repubblika
tal-Kroazja, il-Kroazja ntrabtet li taċċedi għall-ftehimiet
konklużi jew iffirmati mill-Istati Membri attwali u l-Unjoni ma'
pajjiż terz wieħed jew aktar jew ma' organizzazzjoni internazzjonali.
Skont din l-istess dispożizzjoni, il-ftehim dwar l-adeżjoni tal-Kroazja
ma’ dawn il-ftehimiet isir permezz tal-konklużjoni ta’ protokoll għal
ftehim bħal dan bejn il-Kunsill, li jaġixxi unanimament f’isem
l-Istati Membri, u t-tielet pajjiż jew pajjiżi jew l-organizzazzjoni
internazzjonali kkonċernata. Dawn il-protokolli[2]
għandhom jiġu negozjati mill-Kummissjoni abbażi ta' direttivi
dwar in-negozjati approvati mill-Kunsill, li jaġixxi unanimament, u
b'konsultazzjoni ma' kumitat magħmul mir-rappreżentanti tal-Istati
Membri u konklużi mill-Kunsill. 
Għal dak il-għan, il-Kummissjoni
għandha tressaq rakkomandazzjoni lill-Kunsill għall-adozzjoni ta'
deċiżjoni li tawtorizza lill-Kummissjoni tiftaħ in-negozjati 
Il-Ftehim dwar il-Moviment Ħieles
tal-Persuni mal-Isvizzera 
B’referenza għall-Artikolu 6(3) tal-Att
ta' Adeżjoni, il-Ftehim dwar il-Moviment Ħieles tal-Persuni
mal-Isvizzera jeħtieġ li jiġi adattat biex jinkludi l-Istat
Membru ġdid tal-UE. Il-kwistjonijiet li ġejjiin possibilment huma
suġġetti għan-negozjati:
Perjodi transitorji: Il-Ftehim dwar
il-Moviment Ħieles tal-Persuni fih perjodi tranżitorji li jippermettu
lill-Isvizzera taħt ċerti kundizzjonijiet biex tinforza limiti
kwantitattivi fir-rigward tal-aċċess għall-attività ekonomika.
Huma jvarjaw bejn 12-il sena wara d-dħul fis-seħħ tal-Ftehim
(sal-31 ta' Mejju 2014), 8 snin wara d-dħul fis-seħħ
tal-Protokoll tiegħu tal-2004 rigward il-parteċipazzjoni bħala
partijiet kontraenti fil-Ftehim tal-Istati Membri li ssieħbu fl-UE fl-2004
(sal-31 ta' Mejju 2014), u 10 snin wara d-dħul fis-seħħ
tal-Protokoll tiegħu tal-2008 rigward il-parteċipazzjoni bħala
partijiet kontraenti fil-Ftehim tal-Bulgarija u r-Rumanija (sal-31 ta' Mejju
2019)[3]. Bħal fit-tkabbir
ta’ qabel, l-Isvizzera għandha tingħata derogi u perjodi
tranżitorji simili għal dawk miftiehma fil-kuntest tat-Trattat tal-Adeżjoni.
Il-kalkolu tal-limiti kwantitattivi Svizzeri għandhom jsir billi titqies
il-migrazzjoni eżistenti mill-pajjiż aderenti, u tal-popolazzjoni
tiegħu. 
Ftehim dwar Kooperazzjoni u Unjoni
Doganali ma’ San Marino
B’referenza għall-Artikolu 6(2) tal-Att
ta' Adeżjoni tal-Kroazja, dan il-ftehim irid ukoll jiġi adattat biex
jinkludi l-Istat Membru ġdid tal-UE. L-ebda kwistjonijiet partikolari ta’
negozjati ma ġew identifikati.
Għaldaqstant, il-Kummissjoni
tirrakkomanda lill-Kunsill:
–                        
li jadotta d-deċiżjoni mehmuża biex
tawtorizza l-ftuħ tan-negozjati għal 
–              
adattament tal-ftehim dwar iż-Żona
Ekonomika Ewropea skont it-tkabbir tal-Unjoni Ewropea lejn il-Kroazja,
–              
adattament tal-Ftehim bejn ir-Renju
tan-Norveġja u l-Komunità Ewropea dwar il-Mekkaniżmu Finanzjarju
Norveġiż għall-perjodu 2009-2014
–              
adattament tal-Ftehim bejn il-Komunità Ewropea u
l-Istati Membri tagħha, min-naħa l-waħda, u l-Konfederazzjoni
Svizzera, min-naħa l-oħra, dwar il-moviment ħieles ta’ persuni
skont it-tkabbir tal-Unjoni Ewropea lejn il-Kroazja, 
–              
adattament tal-Ftehim dwar Kooperazzjoni u Unjoni
Doganali ma’ San Marino skont it-tkabbir tal-Unjoni Ewropea lejn il-Kroazja;
–                        
li joħroġ id-direttivi tan-negozjati
mehmuża għal dik id-Deċiżjoni;
–                        
li jaħtar kumitat speċjali li
b'konsultazzjoni miegħu għandhom isiru n-negozjati.
Rakkomandazzjoni għal
DEĊIŻJONI TAL-KUNSILL
li tawtorizza l-ftuħ ta’ negozjati
għall-adattament tal-ftehimiet li ġejjin fid-dawl tat-tkabbir tal-UE
lejn il-Kroazja: il-Ftehim dwar iż-Żona Ekonomika Ewropea, il-Ftehim
bejn ir-Renju tan-Norveġja u l-Unjoni Ewropea dwar Mekkaniżmu
Finanzjarju Norveġiż għall-perjodu 2009-2014, il-Ftehim bejn
il-Komunità Ewropea u l-Istati Membri tagħha, min-naħa l-waħda,
u l-Konfederazzjoni Svizzera, min-naħa l-oħra, dwar il-moviment
ħieles tal-persuni u l-Ftehim dwar Kooperazzjoni u Unjoni Doganali ma’ San
Marino
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u partikolarment l-Artikolu 218(3) u (4)
tiegħu,
Wara li kkunsidra Trattat bejn ir-Renju
tal-Belġju, ir-Repubblika tal-Bulgarija, ir-Repubblika Ċeka, ir-Renju
tad-Danimarka, ir-Repubblika Federali tal-Ġermanja, ir-Repubblika
tal-Estonja, l-Irlanda, ir-Repubblika Ellenika, ir-Renju ta’ Spanja,
ir-Repubblika Franċiża, ir-Repubblika Taljana, ir-Repubblika ta'
Ċipru, ir-Repubblika tal-Latvja, ir-Repubblika tal-Litwanja, il-Gran Dukat
tal-Lussemburgu, ir-Repubblika tal-Ungerija, ir-Repubblika ta’ Malta, ir-Renju
tal-Olanda, ir-Repubblika tal-Awstrija, ir-Repubblika tal-Polonja,
ir-Repubblika Portugiża, ir-Rumanija, ir-Repubblika tas-Slovenja,
ir-Repubblika Slovakka, ir-Repubblika tal-Finlandja, ir-Renju tal-Isvezja,
ir-Renju Unit tal-Gran Brittanja u l-Irlanda ta' Fuq (l-Istati Membri
tal-Unjoni Ewropea) u r-Repubblika tal-Kroazja dwar l-adeżjoni
tar-Repubblika tal-Kroazja mal-Unjoni Ewropea[4], iffirmat fid-9
ta' Diċembru 2011, u partikolarment l-Artikolu 3(4) tiegħu, 
Wara li kkunsidra l-Att dwar
il-kundizzjonijiet tal-adeżjoni tar-Repubblika tal-Kroazja u
l-aġġustamenti mat-Trattat dwar l-Unjoni Ewropea, it-Trattat dwar
il-Funzjonament tal-Unjoni Ewropea u t-Trattat li jistabbilixxi l-Komunità
Ewropea tal-Enerġija Atomika[5], u b'mod partikolari
t-tieni subparagrafu tal-Artikolu 6(2) u l-Artikolu 6(5) tiegħu,
Wara li kkunsidra r-rakkomandazzjoni
mill-Kummissjoni Ewropea,
Billi n-negozjati għandhom jinfetħu
biex fid-dawl tat-tkabbir tal-UE lejn il-Kroazja jiġu adattati il-Ftehim
dwar iż-Żona Ekonomika Ewropea, il-Ftehim bejn ir-Renju
tan-Norveġja u l-Unjoni Ewropea dwar Mekkaniżmu Finanzjarju
Norveġiż għall-perjodu 2009-2014, il-Ftehim bejn il-Komunità
Ewropea u l-Istati Membri tagħha, min-naħa l-waħda, u
l-Konfederazzjoni Svizzera, min-naħa l-oħra, dwar il-moviment
ħieles tal-persuni u l-Ftehim dwar Kooperazzjoni u Unjoni Doganali ma’ San
Marino,
ADOTTA DIN ID-DEĊIŻJONI: 
Artikolu 1
Il-Kummissjoni hija b’dan awtorizzata tinnegozja,
f'isem l-Unjoni Ewropea u l-Istati Membri tagħha, l-emendi
għall-Ftehim dwar iż-Żona Ekonomika Ewropea u l-Ftehim bejn
ir-Renju tan-Norveġja u l-Unjoni Ewropea dwar Mekkaniżmu Finanzjarju
Norveġiż għall-perjodu 2009-2014 fid-dawl tat-tkabbir tal-Unjoni
Ewropea lejn il-Kroazja.
Artikolu 2
Il-Kummissjoni hija b’dan awtorizzata
tinnegozja, f'isem l-Unjoni Ewropea u l-Istati Membri tagħha, inkluża
– suġġett għad-dħul fis-seħħ tat-Trattat
tal-Adeżjoni – ir-Repubblika tal-Kroazja, l-emendi għall-Ftehim bejn
il-Komunità Ewropea u l-Istati Membri tagħha, min-naħa l-waħda,
u l-Konfederazzjoni Svizzera, min-naħa l-oħra, dwar il-moviment
ħieles ta' persuni u l-Ftehim dwar Kooperazzjoni u Unjoni Doganali ma’ San
Marino fid-dawl tat-tkabbir tal-Unjoni Ewropea lejn il-Kroazja. 
Artikolu 3
Id-direttivi tan-negozjati huma stipulati
fl-Anness.
Artikolu 4
In-negozjati għandhom isiru
b'konsultazzjoni ma' [isem il-kumitat speċjali biex jiddaħħal
mill-Kunsill].
Artikolu 5
Din id-Deċiżjoni hija indirizzata
lill-Kummissjoni.
Magħmul fi Brussell,
                                                                       Għall-Kunsill
                                                                       Il-President
ANNESS 
Direttivi għan-negozjar
għall-adattament,
fid-dawl tat-tkabbir tal-UE lejn il-Kroazja, tal-Ftehim dwar iż-Żona
Ekonomika Ewropea, tal-Ftehim bejn ir-Renju tan-Norveġja u l-Unjoni
Ewropea dwar Mekkaniżmu Finanzjarju Norveġiż għall-perjodu
2009-2014, tal-Ftehim bejn il-Komunità Ewropea u l-Istati Membri tagħha,
min-naħa l-waħda, u l-Konfederazzjoni Svizzera, min-naħa
l-oħra, dwar il-moviment ħieles tal-persuni u tal-Ftehim dwar
Kooperazzjoni u Unjoni Doganali ma’ San Marino,
1.           L-Għan Ġenerali
L-adattament tal-ftehimiet hawn fuq imsemmija biex
jippermetti l-adeżjoni tal-Kroazja mal dawn il-ftehimiet fuq
l-adeżjoni tagħha mal-UE u reviżjoni tal-kontribuzzjonijiet
finanzjarji rilevanti biex jitnaqqsu d-differenzi ekonomiċi u soċjali
f 'UE mkabbra.
2.           Il-bidu tan-negozjati
In-negozjati dwar l-adattament tal-ftehimiet ta’
hawn fuq mal-pajjiż aderenti, min-naħa waħda, u l-Islanda,
il-Liechtenstein, in-Norveġja/l-Isvizzera/San Marino, rispettivament, fuq
in-naħa l-oħra, għandhom jibdew mill-aktar fis possibbli.
3.           Kontenut tal-istrumenti li jadattaw
il-ftehimiet eżistenti
L-Istat Membru ġdid tal-UE se jaderixxi
mal-ftehimiet. 
Ftehim dwar iż-Żona Ekonomika
Ewropea (Ftehim taż-ŻEE) u l-Ftehim dwar il-Mekkaniżmu
Finanzjarju Norveġiż 
Id-derogi u l-perjodi ta’ tranżizzjoni
miftehma fl-Att li jikkonċernaw il-kundizzjonijiet tal-adeżjoni
tar-Repubblika tal-Kroazja għandhom jiddaħħlu fil-Ftehim
taż-ŻEE. Sal-2014 għandha tinkiseb żieda proporzjonata
fil-mekkaniżmi finanzjarji taż-ŻEE u f’dawk Norveġiżi
eżistenti għall-Kroazja, ibbażata fuq l-istess kriterji
bħal dawk applikati għal mekkaniżmi eżistenti. In-negozati
għandhom kemm jista’ jkun ikunu limitati għas-suġġetti
ewlenin indispensabbli għat-tkabbir taż-ŻEE.
Il-Ftehim bejn il-Komunità Ewropea u
l-Istati Membri tagħha, min-naħa l-waħda, u l-Konfederazzjoni
Svizzera, min-naħa l-oħra, dwar il-moviment ħieles tal-persuni
Id-derogi u perjodi ta’ tranżizzjoni
miftiehma fl-Att ta’ Adeżjoni għandhom jiġu mgħoddija fejn
rilevanti. Għandu jinkiseb kalkolu tal-limiti kwantitattivi Svizzeri billi
titqies il-migrazzjoni eżistenti mill-pajjiż aderenti, u
tal-popolazzjoni tiegħu.
Ftehim dwar Kooperazzjoni u Unjoni Doganali
ma’ San Marino
Dan il-Ftehim għandu jiġi adattat biex
jinkludi l-Kroazja fil-mument tal-adeżjoni tagħha mal-UE. Ma ġew
identifikati l-ebda suġġetti partikolari li jeħtieġu
negozjati sostanzjali.
4.           Ratifika u Dħul fis-Seħħ
In-negozjati għandhom ikunu konklużi
malajr kemm jista' jkun sabiex jippermettu li l-istrumenti tal-adattament
jidħlu fis-seħħ fid-data tal-adeżjoni tal-Kroazja u
suġġett għaliha. F’każ li l-istrumenti ta' adattament ma
jkunux jistgħu jidħlu fis-seħħ fid-data tal-adeżjoni,
għandha tkun prevista applikazzjoni provviżorja, li tqis
il-proċeduri rispettivi fl-UE u fil-pajjiżi terzi kkonċernati.
 DIKJARAZZJONI FINANZJARJA ||   
   || DATA: 
 1. || INTESTATURA TAL-BAĠIT: mhux applikabbli || APPROPRJAZZJONIJIET:   
 2. || TITLU:   Adattazzjoni tal-ftehimiet imħallta li ġejjin fid-dawl tat-tkabbir tal-UE biex jinkludu l-Kroazja: Ftehim dwar iż-Żona Ekonomika Ewropea, Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2009-2014 Il-Ftehim bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Svizzera, min-naħa l-oħra, dwar il-Moviment Ħieles ta’ Persuni, Ftehim dwar Kooperazzjoni u Unjoni Doganali ma’ San Marino   
 3. || BAŻI LEGALI: L-Artikoli 207, 217 u 218 tat-TFUE   
 4. || GĦANIJIET:   
 5. || IMPLIKAZZJONIJIET FINANZJARJI   Xejn || FUQ PERJODU TA’ 12-IL XAHAR (EUR miljuni) || SENA FINANZJARJA KURRENTI [n] (EUR miljuni) || SENA FINANZJARJA SEGWENTI [n + 1] (EUR miljuni) 
 5.0 || NEFQA -               LI GĦANDHA TITĦALLAS MILL-BAĠIT TAL-UE (RIFUŻJONIJIET/INTERVENZJONIJIET -               AWTORITAJIET NAZZJONALI -               OĦRAJN ||     Xejn ||     Xejn ||     Xejn 
 5.1 || DĦUL -               RIŻORSI PROPRJI TAL-UE (IMPOSTI/DAZJI DOGANALI) -               NAZZJONALI ||     Xejn ||     Xejn ||     Xejn 
   ||   || [n + 2] || [n + 3] || [n + 4] || [n + 5] 
 5.0.1 || STIMA TAN-NEFQA ||   ||   ||   ||   
 5.1.1 || STIMA TAD-DĦUL ||   ||   ||   ||   
 5.2 || METODU TA’ KALKOLU:   
 6.0 || IL-PROĠETT JISTA’ JIĠI FFINANZJAT MILL-APPROPRJAZZJONIJIET IMDAĦĦLIN FIL-KAPITOLU RILEVANTI TAL-BAĠIT ATTWALI? || IVA 
 6.1 || IL-PROĠETT JISTA’ JIĠI FFINANZJAT PERMEZZ TA’ TRASFERIMENT BEJN IL-KAPITOLI TAL-BAĠIT ATTWALI? ||  LE 
 6.2 || SE JKUN MEĦTIEĠ BAĠIT SUPPLIMENTARI? ||  LE 
 6.3 || SE JKUN MEĦTIEĠ LI JIDDAĦĦLU APPROPRJAZZJONIJIET F’BAĠITS FUTURI? ||  LE 
 OSSERVAZZJONIJIET:   
[1]               [Trattat bejn ir-Renju
tal-Belġju, ir-Repubblika tal-Bulgarija, ir-Repubblika Ċeka, ir-Renju
tad-Danimarka, ir-Repubblika Federali tal-Ġermanja, ir-Repubblika
tal-Estonja, l-Irlanda, ir-Repubblika Ellenika, ir-Renju ta’ Spanja,
ir-Repubblika Franċiża, ir-Repubblika Taljana, ir-Repubblika ta'
Ċipru, ir-Repubblika tal-Latvja, ir-Repubblika tal-Litwanja, il-Gran Dukat
tal-Lussemburgu, ir-Repubblika tal-Ungerija, ir-Repubblika ta’ Malta, ir-Renju
tal-Olanda, ir-Repubblika tal-Awstrija, ir-Repubblika tal-Polonja,
ir-Repubblika Portugiża, ir-Rumanija, ir-Repubblika tas-Slovenja,
ir-Repubblika Slovakka, ir-Repubblika tal-Finlandja, ir-Renju tal-Isvezja,
ir-Renju Unit tal-Gran Brittanja u l-Irlanda ta' Fuq (l-Istati Membri
tal-Unjoni Ewropea) u r-Repubblika tal-Kroazja rigward l-adeżjoni
tar-Repubblika tal-Kroazja fl-Unjoni Ewropea, ĠU L 112 tal-24 ta’ April
2012]
[2]               Sakemm dawk li jirrigwardaw il-ftehim ma jkunux relatati esklussivament
jew prinċipalment mal-politika estera u ta' sigurtà komuni. 
[3]               L-Artikolu 10 tal-Ftehim kif supplimentat
mill-Protokolli tal-2004 u l-2008.
[4]               ĠU L 112 tal-24 ta’ April 2012 
[5]               ĠU L 112 tal-24 ta’ April 2012